《宿兴国寺方丈与容对状》
宋代·刘学箕

世间何事能感人，诗人题咏为多情。
我亦执笔书长吟，诗吟未多情已盈。
古称白头如新，倾盖如故，
何似祗今握手见肺肝，开口无毁誉。
古称共君一夜话，胜读十年书，
何似祗今对床谈子虚，醉歌咍台笑庐胡。
昨宵春月如昼明，与君聊诗到三更。
今宵夜雨如盆倾，与君齁齁直到街鼓鸣。
醒来莫问阴与晴，但听檐溜飞泉声。
明朝又作穿云行，巾纱杖竹鞵芒轻。
遇酒酌彼兕觥，逢花赏其芳馨。
见贤者如接芝兰，对俗子譬之蚊虻。
勿与物忤竞，勿为事绊萦。
陶然乐吾真，是谓羲皇人，
是谓葛天民。

作者简介：刘学箕，生卒年均不详（约公元1192年前后，即宋光宗绍熙时期在世），字习之，崇安（今福建武夷山市）人，刘子恽之孙。生平未仕，但游历颇广，曾“游襄汉，经蜀都，寄湖浙，历览名山大川，取友于天下”（本集陈以庄跋）。